গত বছরের চেয়ে এবার ভিড় যেন আরও বেশি। কারণ হিসেবে জানা গেছে, ভারতের ১০০০ ও ৫০০ রুপির নোট বাতিলের ঘটনার পর গতবার ঈদের বাজারে ভিড় একটু কম ছিল। এবার তাই উল্টো চিত্র। নাখোদা মসজিদের পাশের টুপির দোকানে চলছে কেনাবেচা। নিউমার্কেট, সদর স্ট্রিট, মার্কুইস স্ট্রিট, কলিন স্ট্রিট, এসএন ব্যানার্জি রোড, রফি আহমেদ কিদোয়াই রোডের হোটেলপাড়ায় এখন শুধু বাংলাদেশি ক্রেতাদের দেখা মিলছে। তাঁদের ভিড়ের কারণে এসব এলাকার আবাসিক হোটেলে তাই সহজে মিলছে না হোটেলকক্ষ। খুব কষ্টে মিললেও ভাড়া হাঁকানো হচ্ছে দুই-তিন গুণ বেশি।